Likumprojekts

**Grozījumi Narkotisko un psihotropo vielu un zāļu, kā arī prekursoru likumīgās aprites likumā**

Izdarīt Narkotisko un psihotropo vielu un zāļu, kā arī prekursoru likumīgās aprites likumā (Latvijas Republikas Saeimas un Ministru Kabineta Ziņotājs, 1996, 12. nr.; 1998, 15. nr.; 2000, 10. nr.; 2003, 15. nr.; 2006, 12. nr.; 2007, 12., 21. nr.; 2008, 16. nr.; Latvijas Vēstnesis, 2010, 183. nr.; 2012, 200. nr.; 2013, 213. nr.; 2019, 123., 248A. nr.; 2020, 123. nr.) šādus grozījumus:

1. Izteikt II nodaļas nosaukumu šādā redakcijā:

"**II nodaļa**

**Narkotisko un psihotropo vielu, kā arī prekursoru klasifikācija**".

2. 3. pantā:

izteikt otro un trešo daļu šādā redakcijā:

"(2) Latvijā kontrolējamo narkotisko vielu, psihotropo vielu un prekursoru saraksti ir noteikti likuma "Par Krimināllikuma spēkā stāšanās un piemērošanas kārtību" 2. pielikumā. Augiem ir norādīts to botāniskais nosaukums, vielām un zālēm – starptautiskais nepatentētais nosaukums vai, ja tāda nav, – ķīmiskais nosaukums.

(3) Narkotisko un psihotropo vielu un zāļu apriti regulējošajos normatīvajos aktos noteiktajā kārtībā Latvijā kontrolē:

1) aizliegtās sevišķi bīstamās narkotiskās vielas un tām pielīdzinātās psihotropās vielas un augus (Latvijā kontrolējamo narkotisko vielu, psihotropo vielu un prekursoru I saraksts);

2) ļoti bīstamās narkotiskās vielas un tām pielīdzinātās psihotropās vielas, kuras atļauts izmantot medicīniskiem un zinātniskiem mērķiem (Latvijā kontrolējamo narkotisko vielu, psihotropo vielu un prekursoru II saraksts);

3) bīstamās psihotropās vielas, kuras var tikt izmantotas ļaunprātīgos nolūkos (Latvijā kontrolējamo narkotisko vielu, psihotropo vielu un prekursoru III saraksts);

4) prekursorus, kas minēti regulā Nr. [273/2004](http://eur-lex.europa.eu/eli/reg/2004/273/oj/?locale=LV) un regulā Nr. [111/2005](http://eur-lex.europa.eu/eli/reg/2005/111/oj/?locale=LV) (Latvijā kontrolējamo narkotisko vielu, psihotropo vielu un prekursoru IV saraksts);

5) Latvijā kontrolējamo narkotisko vielu, psihotropo vielu un prekursoru I, II vai III sarakstā iekļauto narkotisko un psihotropo vielu atvasinājumus, izomērus, struktūranalogus, aktīvos metabolītus, esterus, ēterus un sāļus (arī atvasinājumu, izomēru, struktūranalogu, aktīvo metabolītu, esteru un ēteru sāļus), kā arī zāles, kas satur minētajos sarakstos iekļautās narkotiskās un psihotropās vielas, ja normatīvajos aktos nav noteikti izņēmumi;

6) augu daļas, žāvētus augus, sapresētus augus, pulverus, tabletes, kapsulas, ekstraktus, tinktūras un jebkurus citus pagatavojumus no minētajiem augiem, kas satur vielas, kuras iekļautas Latvijā kontrolējamo narkotisko vielu, psihotropo vielu un prekursoru I sarakstā, izņemot produktus, kurus atļauts izplatīt atbilstoši normatīvajiem aktiem par pārtikas apriti.";

papildināt pantu ar ceturto daļu šādā redakcijā:

"(4) Uz vielu maisījumiem un zālēm, kuru sastāvā ir sarakstos iekļautās vielas, attiecināmi tādi paši kontroles pasākumi kā uz vielām, kas ir to sastāvā. Ja vielu maisījumā vai zāļu sastāvā ietilpst vairākas sarakstos iekļautās vielas, piemērojami kontroles nosacījumi, kas attiecas uz šā maisījuma vai zāļu sastāvā ietilpstošo stingrāk kontrolējamo vielu."

3. 36. pantā:

izteikt otro daļu šādā redakcijā:

"(2) Praktizējošs veterinārārsts, uzsākot un veicot dzīvnieka ārstēšanu ar II vai III sarakstā iekļautajām zālēm, var izsniegt dzīvnieka īpašniekam vai turētājam minētās zāles dzīvnieka ārstēšanas kursa turpināšanai vai pabeigšanai.";

papildināt pantu ar trešo un ceturto daļu šādā redakcijā:

"(3) Dzīvnieku īpašnieks vai turētājs II un III sarakstā iekļautās vielas un zāles var saņemt, uzrādot praktizējoša veterinārārsta izrakstītu īpašo veterināro recepti. Noteikumus par īpašās veterinārās receptes apriti un veidlapas paraugu nosaka Ministru kabinets.

(4) Dzīvnieka īpašnieks vai turētājs, ievērojot praktizējoša veterinārārsta norādījumus, II un III sarakstā iekļautās zāles var ievadīt vai lietot dzīvniekam, nodrošinot dzīvnieka veselības uzraudzību zāļu lietošanas laikā."

4. Papildināt 42.1 panta pirmās daļas 2. apakšpunktu pēc skaitļa "2." ar vārdu un skaitli "un 3."

5. 42.2 pantā:

izslēgt pirmās daļas 3. punktu;

izteikt otro daļu šādā redakcijā:

"(2) Prekursoru operators un prekursoru lietotājs reizi ceturksnī iesniedz Zāļu valsts aģentūrai informāciju par saviem darījumiem ar prekursoriem. Ministru kabinets nosaka kārtību, kādā prekursoru operators un prekursoru lietotājs sniedz Zāļu valsts aģentūrai informāciju par darījumiem ar prekursoriem, kā arī sniedzamās informācijas saturu."

6. Papildināt pārejas noteikumus ar 6. punktu šādā redakcijā:

"6. Ministru kabinets līdz 2021. gada 1. martam izdod šā likuma 36. panta trešajā daļā minētos noteikumus. Līdz attiecīgo Ministru kabineta noteikumu spēkā stāšanās dienai, bet ne ilgāk kā līdz 2021. gada 28. februārim ir spēkā Ministru kabineta 2010. gada 10. augusta noteikumi Nr. 757 "Īpašās veterinārās receptes izrakstīšanas un uzglabāšanas kārtība", ciktāl tie nav pretrunā ar šo likumu."

Veselības ministre

I. Viņķele